#

**สบยช. ชวนประชาชนทุกคน มีส่วนร่วมในการป้องกันและแก้ไขปัญหายาเสพติด**

 **“Stop Drugs, Start Power สร้างพลังไทย หยุดภัยยาเสพติด”**

กรมการแพทย์ โดยสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) เชิญชวนประชาชนทุกคนมีส่วนร่วมในการป้องกันและแก้ไขปัญหายาเสพติด ภายใต้กรอบแนวคิด “Stop Drugs, Start Power สร้างพลังไทย หยุดภัยยาเสพติด” เพื่อให้ปัญหายาเสพติดในประเทศไทยดีขึ้นอย่างต่อเนื่องจนไม่ส่งผลกระทบต่อสังคมไทย

**นายแพทย์สกานต์ บุนนาค รองอธิบดีกรมการแพทย์** กล่าวว่า ปัญหายาเสพติดเป็นหนึ่งในปัญหาด้านความมั่นคงที่ต้องได้รับการแก้ไขอย่างเร่งด่วน รัฐบาลได้ให้ความสำคัญกับปัญหานี้ในฐานะ "วาระแห่งชาติ" ที่ต้องดำเนินการอย่างเด็ดขาดและครบวงจรทั้งด้านการปราบปรามตามกฎหมาย การอายัดทรัพย์สินผู้กระทำผิด
การป้องกันการเกิดผู้เสพรายใหม่ และการเร่งนำผู้ติดยาเสพติดเข้าสู่กระบวนการบำบัดฟื้นฟู โดยใช้แนวคิด “สาธารณสุขนำทาง” มุ่งบำบัดรักษาและฟื้นฟูสภาพทางสังคมให้กับผู้ป่วยยาเสพติดให้สามารถกลับคืนสู่สังคมได้ เปลี่ยนมุมมองให้ “ผู้เสพคือผู้ป่วย” ส่งเสริมคุณภาพชีวิต ลดการตีตราทางสังคม ซึ่งต้องอาศัยความร่วมมือจากทุกภาคส่วน ไม่ว่าจะเป็นหน่วยงานภาครัฐ ภาคประชาชน และภาคีเครือข่ายในการรวมพลังแก้ไขปัญหายาเสพติด โดยมีเป้าหมายเพื่อให้ “ปัญหายาเสพติดในประเทศไทยดีขึ้นอย่างต่อเนื่องจนไม่ส่งผลกระทบต่อสังคมไทย”

**นายแพทย์สรายุทธ์ บุญชัยพานิชวัฒนา ผู้อำนวยการสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.)** กล่าวเพิ่มเติมว่า สบยช. มีภารกิจหลักในการบำบัดรักษายาเสพติดทุกชนิด
ทั้งในรูปแบบของผู้ป่วยนอกและผู้ป่วยใน และในโอกาสวันต่อต้านยาเสพติดโลก ซึ่งตรงกับวันที่ 26 มิถุนายนของทุกปี สบยช. จึงขอชวนเชิญประชาชนทุกคนมีส่วนร่วมในการป้องกันและแก้ไขปัญหายาเสพติด ภายใต้กรอบแนวคิด
“Stop Drugs, Start Power สร้างพลังไทย หยุดภัยยาเสพติด” ทั้งนี้ สบยช. ยังได้จัดกิจกรรมรณรงค์เนื่องใน
วันต่อต้านยาเสพติดโลก ขึ้นระหว่างวันที่ 23 -27 มิถุนายน 2568 ณ บริเวณชั้น 1 งานบริการผู้ป่วยนอก การจัดโครงการในครั้งนี้ มีกิจกรรมที่มุ่งเน้นการให้ความรู้ การส่งเสริมทัศนคติเชิงบวกและการมีส่วนร่วมของประชาชน
และผู้เข้ารับบริการ โดยประกอบด้วย การจัดนิทรรศการให้ความรู้และให้การปรึกษาเกี่ยวกับยาและสารเสพติด จากสหวิชาชีพ การแจกน้ำยาอมอดบุหรี่แก่ผู้เข้ารับบริการ การตอบปัญหาชิงรางวัล การประกวดออกแบบสแตนดี้ (Standy) ภายใต้แนวคิด “พลังใจ พลังชีวิตใหม่” โดยเปิดโอกาสให้ผู้เข้ารับการบำบัดรักษาหรือญาติ ได้แสดงออกทางความคิดอย่างสร้างสรรค์ผ่านผลงานการออกแบบที่สะท้อนความหวัง กำลังใจ และการเริ่มต้นชีวิตใหม่อย่างภาคภูมิใจ
ซึ่งผลงานที่ได้รับการคัดเลือกจะถูกนำไปใช้ในการประชาสัมพันธ์กิจกรรมของสถาบันฯ และสื่อสารภาพลักษณ์ที่ดีของกระบวนการป้องกัน การบำบัดฟื้นฟู และการสร้างคุณภาพชีวิตที่ดีในสังคมหากประสบปัญหาเกี่ยวกับยาและสารเสพติดสามารถขอรับคำปรึกษาได้ที่ สายด่วนบำบัดยาเสพติด 1165 หรือเข้ารับการบำบัดรักษาที่สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) กรมการแพทย์ จังหวัดปทุมธานีและโรงพยาบาลธัญญารักษ์
ในส่วนภูมิภาคทั้ง 6 แห่ง ได้แก่ โรงพยาบาลธัญญารักษ์เชียงใหม่ โรงพยาบาลธัญญารักษ์แม่ฮ่องสอน โรงพยาบาลธัญญารักษ์ขอนแก่น โรงพยาบาลธัญญารักษ์อุดรธานี โรงพยาบาลธัญญารักษ์สงขลา และโรงพยาบาลธัญญารักษ์ปัตตานี สอบถามข้อมูลเพิ่มเติมได้ที่ www.pmnidat.go.th

#กรมการแพทย์ #สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี #สบยช.#วันต่อต้านยาเสพติดโลก 2568 -ขอขอบคุณ- 26 มิถุนายน 2568